Oficiālais Vēstnesis L 176 , 04/07/1997 Lpp. 0021 - 0022



Komisijas Regula (EK) Nr. 1292/97 (1997. gada 3. jūlijs), ar kuru, ievērojot 10. panta 2. punktu Padomes Regulā (EEK) Nr. 2847/93, ar ko izveido kopējai zivsaimniecības politikai piemērojamu kontroles sistēmu, paredz paziņošanas termiņus, kas jāievēro zvejas kuģiem, kuri kuģo ar kādas konkrētas trešās valsts karogu vai reģistrēti kādā konkrētā trešā valstī (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1993. gada 12. oktobra Regulu (EEK) Nr. 2847/93, ar ko izveido kopējai zivsaimniecības politikai piemērojamu kontroles sistēmu [1], kurā jaunākie grozījumi izdarīti ar Regulu (EK) Nr. 686/97 [2], un jo īpaši tās 10. panta 2. punktu, tā kā, ievērojot Regulas (EEK) Nr. 2847/93 10. panta 1. punkta c) apakšpunktu, tāda zvejas kuģa kapteinim, kas kuģo ar trešās valsts karogu vai reģistrēts trešā valstī, vismaz 72 stundas pirms viņa ierašanās izkraušanas ostā jāinformē tās dalībvalsts kompetentās iestādes, kuras izkraušanas vietas viņš vēlas izmantot; tā kā, ievērojot Nolīguma par Eiropas Ekonomikas zonu [3] 9. protokola 5. pantu, kuģiem, kuri kuģo ar tādas trešās valsts karogu, kas ir līgumslēdzēja puse nolīgumā, tomēr ir tāda pati pieeja Kopienas ostām kā Kopienas zvejas kuģiem; tā kā tāds pats paziņošanas termiņš kā Kopienas zvejas kuģiem būtu jānosaka attiecībā uz zvejas kuģiem, kuri kuģo ar Norvēģijas un Islandes karogu vai ir reģistrēti Norvēģijā un Islandē; tā kā Regulas (EEK) Nr. 2847/93 10. panta 2. punktā Komisijai ir atļauts uz ierobežotu un atjaunojamu periodu atbrīvot dažas trešo valstu zvejas kuģu kategorijas no minētā pienākuma vai paredzēt citu paziņošanas termiņu, ņemot vērā inter alia attālumu starp zvejas apgabaliem, izkraušanas vietām un ostām, kur attiecīgie kuģi ir reģistrēti vai uzskaitīti; tā kā attālumi starp zvejas apgabaliem, izkraušanas vietām un ostām, kur attiecīgie kuģi reģistrēti vai uzskaitīti, attaisno īsāku paziņošanas termiņu gadījumā ar zvejas kuģiem, kuri kuģo ar Baltijas jūras valsts, kas nav Kopienas dalībvalsts, karogu vai ir reģistrēti tādā valstī, un kuri vēlas izkraut lomus konkrētu dalībvalstu ostās; tā kā šajā regulā paredzētie pasākumi ir saskaņā ar Zivsaimniecības un akvakultūras pārvaldības komitejas atzinumu, IR PIEŅĒMUSI ŠO REGULU. 1. pants Atkāpjoties no Regulas (EEK) Nr. 2847/93 10. panta 1. punkta c) apakšpunkta: - tāda zvejas kuģa kapteinim, kurš kuģo ar Norvēģijas vai Islandes karogu vai ir reģistrēts šajās valstīs un vēlas izmantot kādas dalībvalsts izkraušanas vietas, vismaz divas stundas iepriekš jāinformē attiecīgās dalībvalsts kompetentās iestādes par tā ierašanās laiku izkraušanas ostā, - tāda zvejas kuģa kapteinim, kurš kuģo ar Baltijas jūras valsts, kas nav Kopienas dalībvalsts, karogu vai ir reģistrēts šajā valstī un vēlas izmantot izkraušanas vietas Dānijā, Vācijā, Zviedrijā vai Somijā, vismaz sešas stundas iepriekš jāinformē attiecīgās dalībvalsts kompetentās iestādes par tā ierašanās laiku izkraušanas ostā. 2. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1997. gada 3. jūlijā Komisijas vārdā — Komisijas locekle Emma Bonino [1] OV L 261, 20.10.1993., 1. lpp. [2] OV L 102, 19.4.1997., 1. lpp. [3] OV L 1, 3.1.1994., 1. lpp. --------------------------------------------------